### Beslutningstema

Udvalget skal tage stilling til, om forslag til regulativer for husholdningsaffald skal vedtages. Regulativerne har været i fire ugers offentlig høring, samt i høring hos Ældrerådet og Handicaprådet.

### Historik

Det nuværende regulativ for husholdningsaffald er vedtaget den [adresse] og skal revideres, da der er sket ændringer i lovgivningen på affaldsområdet.

### Sagsfremstilling

Affaldsregulativet beskriver, hvilke ordninger vi har for affald i kommunen. Når kommunen har etableret en indsamlingsordning for affald, har borgerne pligt til at benytte ordningen. Forslag til regulativer er udarbejdet i samarbejde med Tønder Forsyning A/S.

Forvaltningen har revideret regulativet for husholdningsaffald. Regulativet revideres ad to omgange, derfor sendes nu to udkast til godkendelse efter fire ugers offentlig høring. Det ene regulativ gælder fra godkendelse i TMU, mens det andet skal gælde fra den 1.1.2023.

Grunden til at regulativet revideres ad to omgange er, at kommunalbestyrelsen har fået dispensation indtil den 31.12.2022 til at indføre flere af de nye ordninger i affaldsbekendtgørelsen. De nye ordninger kræver en ekstra beholder ved hver husstand, og levering af denne er sendt i udbud og der er behov for snarest muligt at afgøre, hvilken beholderstørrelse der ønskes pris på. Derfor sendes begge regulativer til godkendelse allerede nu.

Væsentlige ændringer i Regulativ for husholdningsaffald gældende fra februar 2022:

* Ordningen for stort genbrug nedlægges, så det ikke fremover er muligt at få afhentet stort genbrug ved husstanden. Stort genbrug skal fremover afleveres på genbrugspladsen.
  Tønder Forsyning ønsker ordningen nedlagt, da den oprindeligt var tænkt, som en mulighed for at øge mængden til direkte genbrug. Det har dog vist sig, at der stort set kun hentes affald.
  I 2020 blev der frem til 31. juli indsamlet 82,5 tons, hvoraf 2,5 tons (ca. 3 %) er kommet til salg i Tønder Forsynings Genbrugsbutik. Det må derfor konkluderes, at der kun samles affald i ordningen.
  Tønder Forsyning anslår, at de vil opnå en besparelse på 770.000 kr. årligt ved at nedlægge ordningen.
* Ordningen for haveaffald er rettet til, så den følger gældende lovgivning.
* Ordningen for farligt affald er ændret, så miljøkassen er gjort obligatorisk for husholdninger.
* Ordning for mad- og drikkekartonaffald (MDK) er tilføjet. Indtil den 1.1.2023 kan MDK afleveres på genbrugspladserne i kommunen.

Væsentlige ændringer i Regulativ for husholdningsaffald gældende fra den 1.1.2023:

* Ordningerne for papir-, pap-, metal-, plast-, tekstil- og MDK-affald er ændret, da disse fraktioner fremover skal samles i to beholdere ved hver husstand. Det medfører, at der skal udleveres en ekstra beholder (360 liter eller 240 liter) til hver husstand.
  360 liter:

I udkastet er valgt en 360 liters beholder, så en almindelig husstand fremover skal have tre beholdere til affald, som er en 240 liters beholder til mad- og restaffald, plus to beholdere til genanvendeligt affald. De to beholdere til genanvendeligt affald er en på 240 liters beholder til glas og metal, som tømmes hver 12. uge og en på 360 liters beholder til papir, pap og tekstilaffald samt MDK og plast, som tømmes hver 4. uge.
Denne beholdersammensætning og tømmefrekvens er valgt efter anbefaling fra Tønder Forsyning A/S. Bestyrelsen for Tønder Forsyning A/S har anbefalet denne størrelse beholder ud fra kapacitet og økonomi.
Den større beholder vil gøre, at beholderne ikke skal tømmes så ofte, og tømningsfrekvensen er en stor del af økonomien i henteordningerne.
240 liter:
Det er muligt for TMU i stedet at vælge, at hver husstand skal have tre 240 liters beholdere. De to 240 liters beholdere til genanvendeligt affald tømmes hver 4. uge. Dette vil give en ekstra omkostning på ca. 125 kr. om året pr. husstand.
De forskellige muligheder for beholdere er beskrevet i vedhæftede notat.

* Ordningen for tømning af samletanke til spildevand er taget ud af regulativet, da forvaltningen ønsker at lave et særskilt regulativ for dette. Et særskilt regulativ vil gøre tilføjelser eller ændringer administrativt lettere, og borgerne vil nemmere kunne finde reglerne for samletanke.

Forvaltningen har i høringsperioden modtaget 486 høringssvar. 402 af høringssvarene giver direkte udtryk for, at der ønskes en beholder på 240 liter i stedet for beholderen på 360 liter.

Begrundelserne er dels, at man er bekymret for,

* at der er en beholder der kun skal tømmes 4 gange om året,
* at beholderen på 360 liter er svær at flytte i grus eller på havegang da den bliver tung og bred
* at det mange steder er svært at få plads til en beholder på 360 l sammen med de øvrige beholdere
* at det kan være svært at få beholderen på 360 l igennem døre og åbninger
* at beholderen på 360 l bliver svær at rengøre

Kommentarer vedr. stort genbrug

* at ordningen for stort genbrug ikke må nedlægges da forsyningen har hentet 478 steder på 7 måneder
* at det kan være svært at komme af med stort genbrug når ordningen afskaffes
* at man godt kan forstå at ordningen for stort genbrug afskaffes, hvis den er for dyr

Der er herudover enkelte kommentarer vedr.

* at man ønsker ens farve på skraldespandslågene
* at man ønsker forskellige farver på skraldespandslågene
* at man ønsker en løsning med affaldsøer i Højer
* at vi skal huske blinde og svagtseende med piktogrammer
* at det undrer, at man så tæt på grænsen ikke laver større kapacitet til dåser
* at affald vil ende i naturen, hvis tømningsfrekvensen er for lang
* at kapaciteten er alt for stor til enlige

Herudover har regulativerne været i høring hos Ældrerådet og hos Handicaprådet.

Ældrerådet anbefaler

* at man vælger en beholder på 240 liter, pga. størrelsen
* at man beholder en ordning med mulighed for afhentning af storskrald/genbrug og med mulighed for afhentning kvartalsvis.

Handicaprådet anbefaler, at man vælger en beholder på 240 liter da den er nemmest at håndtere af mennesker med handicap. Herudover er Handicaprådet bekymret for, at der ikke afhentes storskrald fremover.

Alle høringssvarene kan ses i vedhæftede bilag.

### Lovgrundlag

Affaldsbekendtgørelsen og affaldsaktørbekendtgørelsen

### Fagchef for Miljø og Natur indstiller,

at udvalget drøfter om ordningen for stort genbrug skal fastholdes,

at forslag til regulativ for husholdningsaffald gældende fra februar 2022 vedtages,

at der vælges en genbrugsbeholder på 240 liter i stedet for en beholder på 360 liter,

at forslag til regulativ for husholdningsaffald gældende fra den 1.1.2023 vedtages med ovenstående ændring.

### Beslutning

Indstillingen godkendt, idet ordningen for stort genbrug ikke skal fastholdes.